READY Darlex ถอนสมอ.!
ตั้งแต่หุ้นเทค READY ซึ่งทำแพลตฟอร์มการขายและการตลาด เข้าตลาดหลักทรัพย์ฯ มา ก็ยืนเหนือจองมาโดยตลอด เรียกว่าเข้ามาปุ๊บก็แฮปปี้กันทุกฝ่าย
ตั้งแต่หุ้นเทค READY ซึ่งทำแพลตฟอร์มการขายและการตลาด เข้าตลาดหลักทรัพย์ฯ มา ก็ยืนเหนือจองมาโดยตลอด เรียกว่าเข้ามาปุ๊บก็แฮปปี้กันทุกฝ่าย
9 มี.ค. 2566

ตั้งแต่หุ้นเทค บริษัท เรดดี้แพลนเน็ต จำกัด (มหาชน) หรือ READY ซึ่งทำแพลตฟอร์มการขายและการตลาด เข้าตลาดหลักทรัพย์ฯ มา (22 ก.พ. 2566) ก็ยืนเหนือจองมาโดยตลอด (ไอพีโอ 7.30 บาท) เรียกว่าเข้ามาปุ๊บก็แฮปปี้กันทุกฝ่าย ทั้งคนที่ได้ไอพีโอ และตัวเจ้าของ ซึ่งล่าสุดซื้อขายกันที่ 13.10 บาท เหนือไอพีโอ 37%
แต่คนที่แฮปปี้สุด หนึ่งในนั้นคงหนีไม่พ้น Darlex Limited (DARLEX) ที่นำหุ้นเดิมออกมาขายตั้งแต่รอบแรกจำนวน 20 ล้านหุ้น ที่ราคาไอพีโอ 7.30 บาท ก็ได้เงินเข้ากระเป๋าไป 146 ล้านบาท
หลังเข้าตลาดมาได้ครบ 7 วันทำการพอดีเป๊ะ ในวันที่ 3 มี.ค. 2566 ก็ขายอีกรอบ จำนวน 5.39 ล้านหุ้น น่าเสียดายที่ไม่ได้แจ้งราคาขาย แต่ถ้าไปดูราคาหุ้นในวันดังกล่าว ซึ่งราคาต่ำสุดอยู่ที่ 11.10 บาท และปรับขึ้นไปสูงสุดที่ 12.60 บาท นั่นหมายความว่าการขายรอบนี้ DARLEX จะได้เงินเข้ากระเป๋าไปอย่างน้อย ๆ ไม่ต่ำกว่า 59.79 ล้านบาท หรือถ้าขายที่ราคาสูงสุดของวันก็จะได้เงินไปราว 67.87 ล้านบาทเลยทีเดียว…
ส่วนจะฟันกำไรไปเท่าไหร่นั้น..? อันนี้ไม่รู้ ๆ ๆ ๆ
แต่ถ้าให้เดาคงได้กำไรไปเต็มกระบุงเลยล่ะมั้ง..!?
แล้วไม่แน่หุ้นที่ยังเหลือถืออยู่อีกก้อนจำนวน 3.28 ล้านหุ้น หรือคิดเป็นสัดส่วน 3.2818%…DARLEX ก็คงขายออกมาด้วย…ส่วนจะขายเมื่อไหร่นั้น ต้องติดตามกันต่อไป
นั่นเท่ากับว่า DARLEX เตรียมถอนสมอจาก READY แล้วน่ะสิ.!!
ว่าแต่ DARLEX เขาเป็นใครหนอ..? เขามาจากไหน..? ชักอยากรู้แล้วสิ
พอไปสืบเสาะหาข้อมูล อ้อ…ที่แท้ DARLEX เป็นกองทุนที่เน้นการลงทุนในธุรกิจสตาร์ตอัพที่มีโอกาสเติบโต โดยมี Lakeshore Capital I LP (LC1LP) ซึ่งเป็นกองทุน Private Equity Fund ถือหุ้นทางอ้อม 100%
โดยก่อนหน้านี้ DARLEX ได้เข้าลงทุนใน READY มาหลายปีแล้ว ช่วยปลุกปั้นให้ READY เติบใหญ่จนกระทั่งสามารถเข้าตลาดหลักทรัพย์ฯ ได้ ก็ถึงเวลาในการเก็บเกี่ยวดอกผลกลับคืนไป ด้วยวิธีการขายหุ้นไอพีโอและขายหุ้นในตลาดหลักทรัพย์ฯ
เรื่องนี้ระบุไว้ในไฟลิ่งถึงความเสี่ยงอย่างชัดเจนว่า “DARLEX ยังคงเหลือสัดส่วนการถือหุ้นใน READY คิดเป็น 8.67% ซึ่งหลังจากบริษัทเข้าเป็นบริษัทจดทะเบียนในตลาดหลักทรัพย์ฯ DARLEX อาจขายหุ้นสามัญส่วนที่เหลือได้ หากพิจารณาแล้วเห็นว่าผลตอบแทนที่ได้เป็นไปตามนโยบายการลงทุน”
ก็ถือเป็นเรื่องปกติของกองทุนลักษณะนี้ ที่ลงทุนในสตาร์ตอัพระยะหนึ่งแล้ว เมื่อสตาร์ตอัพตั้งเนื้อตั้งตัวได้ ก็จะขายหุ้น ถอนทุนออกมา แล้วไปแสวงหาสตาร์ตอัพตัวใหม่ เพื่อสร้างผลตอบแทนต่อไป…ส่วนในมุมของสตาร์ตอัพก็จะมีเงินทุนไปขยายกิจการ สร้างการเติบโตได้
ซึ่งต่อไปน่าจะมีหุ้นเล็ก ๆ อีกหลายตัว โดยเฉพาะหุ้นเทค ที่จะมีกองทุนเข้ามาลงทุนก่อนเข้าตลาดฯ และเมื่อเข้าตลาดฯ มาแล้ว ก็จะขายหุ้นออกมา…แพตเทิร์นจะคล้าย ๆ กับ READY นั่นแหละ
ดังนั้น ใครที่ชอบลงทุนในหุ้นเทคต้องพึงระวังในเรื่องนี้ไว้ด้วย…
แต่ในเคสของ READY มีอีกช็อตที่น่าสนใจ ระหว่างนี้ก็พบการซื้อ ๆ ขาย ๆ หุ้นของ “ทวีรัช ปรุงพัฒนสกุล” ซึ่งว่ากันว่าเป็นนักลงทุนรายใหญ่แนววีไออีกคนหนึ่ง ก็ไม่รู้ว่าจะไปเกี่ยวโยงกับ DARLEX หรือเปล่าน้อ..?
แต่ดู ๆ ไป เรื่องนี้ต้องมีอะไรในกอไผ่แหง ๆ…เชื่อหัวไอ้เรืองสิ..!!
…อิ อิ อิ…